ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που αφορά τη δημιουργία κοινοτικού πλαισίου συνεργασίας στον τομέα της ακούσιας ή εκούσιας θαλάσσιας ρύπανσης Η ΟΠΟΙΑ ΤΡΟΠΟΠΟΙΕΙ ΤΗΝ ΠΡΟΤΑΣΗ ΤΗΣ ΕΠΙΤΡΟΠΗΣ βάσει του άρθρου 250 παράγραφος 2 της συνθήκης ΕΚ

1. Εισαγωγή

Το άρθρο 251 παράγραφος 2 στοιχείο γ της συνθήκης ΕΚ προβλέπει ότι η Επιτροπή γνωμοδοτεί επί των τροπολογιών που προτείνονται από το Ευρωπαϊκό Κοινοβούλιο σε δεύτερη ανάγνωση. Η Επιτροπή εκδίδει κατωτέρω την γνώμη της επί των 16 τροπολογιών που προτείνονται από το Ευρωπαϊκό Κοινοβούλιο.

2. Ιστορικό

α) Στις 16 Δεκεμβρίου 1998, η Επιτροπή υπέβαλε στο Συμβούλιο και στο Ευρωπαϊκό Κοινοβούλιο την πρότασή της για απόφαση (COM (1998) 769 -1998/0350/COD).

β) Η Οικονομική και Κοινωνική Επιτροπή εξέδωσε τη γνώμη της στις 28 Απριλίου 1999.

γ) Η Επιτροπή των Περιφερειών πληροφόρησε το Συμβούλιο ότι δεν θα εξέφραζε γνώμη επί της προτάσεως.

δ) Το Ευρωπαϊκό Κοινοβούλιο ενέκρινε την πρόταση της Επιτροπής στις 16 Σεπτεμβρίου 1999, σε πρώτη ανάγνωση, υπό την προϋπόθεση 29 τροπολογιών.

ε) Στις 30 Νοεμβρίου 1999, η Επιτροπή βάσει του άρθρου 250 παράγραφος 2 της συνθήκης, εξέδωσε τροποποιημένη πρόταση απόφασης που ενσωματώνει εν όλω, εν μέρει ή κατ' αρχήν 20 από τις 29 τροπολογίες που προτείνονται από το Ευρωπαϊκό Κοινοβούλιο (COM (1999) 641).

στ) Το Συμβούλιο εξέδωσε την κοινή θέση του στις 17 Δεκεμβρίου 1999.

ζ) Στις 13 Ιουνίου 2000, το Ευρωπαϊκό Κοινοβούλιο εξέδωσε σε δεύτερη ανάγνωση θετικό ψήφισμα που περιλαμβάνει 16 τροπολογίες στην κοινή θέση.

3. Σκοπός της προτάσεως

Βάσει του άρθρου 175 παράγραφος 1 της συνθήκης, η προτεινόμενη απόφαση έχει το στόχο να συγκεντρώσει και να παγιώσει τις διάφορες δράσεις που εκτελούνται σε κοινοτικό επίπεδο στον τομέα της ακούσιας θαλάσσιας ρύπανσης κατά τη διάρκεια των τελευταίων 20 ετών, υπό ενιαία σταθερή νομική βάση και να την προεκτείνει σε επιχειρησιακές εκροές. Περιλαμβάνει συνεχιζόμενο κοινοτικό πρόγραμμα δράσεως που αρχίζει την 1η Ιανουαρίου 2000.

4. Γνώμη της Επιτροπης επί των τροπολογιών του ΕυρωπαΪκού Κοινοβουλίου

4.1. Τροπολογίες που έγινα δεκτές από την Επιτροπή

*Οι τροπολογίες 16 και 22 γίνονται δεκτές από την Επιτροπή. Η τροπολογία 16 πολύ σωστά αναφέρεται σε οργανισμούς προστασίας οικοτόπων, οι οποίοι διαδραματίζουν σημαντικό ρόλο στο προτεινόμενο πλαίσιο. Η τροπολογία 22 εισάγει αναφορά στην εφαρμογή της αρχής «ο ρυπαίνων πληρώνει» στο κείμενο και όχι στο αιτιολογικό. Γίνεται δεκτή, δεδομένου ότι αυτό αντιστοιχεί στη θέση την οποία έλαβε η Επιτροπή στην 1η ανάγνωση.

*Ορισμένες άλλες τροπολογίες, συγκεκριμένα οι τροπολογίες 24 και 25 μπορούν να γίνουν δεκτές εν μέρει, στο βαθμό κατά τον οποίο διευκρινίζουν περαιτέρω το πεδίο εφαρμογής της προτάσεως. Η Επιτροπή δέχεται το τμήμα της τροπολογίας 24, το οποίο, όσον αφορά τις σχετικές ουσίες, αναφέρεται στον διεθνή ναυτιλιακό κώδικα επικινδύνων εμπορευμάτων και το τμήμα της τροπολογίας 25 που ορίζει την «ακούσια θαλάσσια ρύπανση». Όσον αφορά την τροπολογία 24, η προτεινόμενη αλλαγή πρέπει να ενσωματωθεί στο κυρίως κείμενο, και όχι στο αιτιολογικό, σύμφωνα με το σημείο 10 της Διοργανικής Συμφωνίας της 22ας Δεκεμβρίου 1998 σχετικά με κοινές κατευθύνσεις για την ποιότητα σύνταξης της κοινοτικής νομοθεσίας.

4.2. Τροπολογίες που δεν γίνονται δεκτές από την Επιτροπή

*Η τροπολογία 1 εισάγει παραπομπή σε υπάρχουσες διεθνείς συμβάσεις για την προστασία της Μεσογείου, της Βαλτικής Θαλάσσης και του Βορειοανατολικού Ατλαντικού. Η Επιτροπή πιστεύει ότι, στο εδάφιο αιτιολογικού 2, το Συμβούλιο εκφράζει την επιθυμία του Κοινοβουλίου να αναφέρεται σε υπάρχουσες περιφερειακές συμφωνίες για την ακούσια θαλάσσια ρύπανση. Βάσει των ανωτέρω, η Επιτροπή δεν μπορεί να στηρίξει την τροπολογία αυτή.

*Η τροπολογία 3, στο πλαίσιο νέου εδαφίου αιτιολογικού, αναφέρεται στην ανάγκη κατάλληλου γλωσσικού καθεστώτος. Παρά το γεγονός ότι αυτό αποτελούσε τμήμα του κειμένου που αρχικά προτάθηκε από την Επιτροπή, τροποποιήθηκε στο Συμβούλιο και έγινε δεκτό από την Επιτροπή χάριν απλουστεύσεως.

*Η τροπολογία 4, στο πλαίσιο νέου εδαφίου αιτιολογικού, αναφέρεται στην πρόταση οδηγίας για τις λιμενικές δυνατότητες υποδοχής που αφορούν απόβλητα παραγόμενα από τα πλοία και κατάλοιπα φορτίου. Δεδομένου ότι το Ευρωπαϊκό Κοινοβούλιο και το Συμβούλιο δεν έχουν εγκρίνει ακόμη την πρόταση αυτή, τέτοιου είδους εδάφιο αιτιολογικού δεν είναι δυνατόν να συμπεριληφθεί.

*Η τροπολογία 7, στο πλαίσιο νέου εδαφίου αιτιολογικού, αναφέρεται στο πρωτόκολλο των Ηνωμένων Εθνών για τους ανθεκτικούς στη διάσπαση οργανικούς ρυπαντές που καλύπτει ουσίες με ορμονική δράση. Τέτοιου είδους αναφορά σε μέσο που ασχολείται με τη χρόνια ατμοσφαιρική ρύπανση δεν είναι σχετικό, λαμβάνοντας υπόψη το πεδίο εφαρμογής του προτεινόμενου πλαισίου.

*Η τροπολογία 8, στο πλαίσιο νέου εδαφίου αιτιολογικού, αναφέρεται σε ρύπανση από επιχειρησιακές εκροές. Τέτοιου είδους αναφορά δεν είναι απαραίτητη, δεδομένου ότι οι σχετικές εκροές ήδη καλύπτονται από την εκούσια ρύπανση.

*Η τροπολογία 11, στο πλαίσιο του άρθρου 1 παράγραφος 2 στοιχείο γ, αναφέρεται στην αρχή «ο ρυπαίνων πληρώνει» (PPP) και καλεί τα κράτη μέλη μνα συνεργαστούν ώστε να διασφαλισθεί η εφαρμογή της αρχής της οικονομικής ευθύνης και ότι αναγνωρίζονται τα πρόστιμα που επιβάλλονται σε διοικητικό επίπεδο στο παραλιακό κράτος που επηρεάζεται. Παρά το γεγονός ότι το Συμβούλιο δεν μπόρεσε να παρακολουθήσει το Κοινοβούλιο όσον αφορά την ένταξη παραπομπής στην αρχή ΡΡΡ στο κείμενο της απόφασης, συμφώνησε σε εδάφιο αιτιολογικού (13) το οποίο αναφέρεται καταλλήλως στην αρχή αυτή. Το δεύτερο μέρος υπερβαίνει κατά πολύ το πεδίο εφαρμογής του προτεινομένου πλαισίου για συνεργασία.

*Η τροπολογία 13 αποκαθιστά το κείμενο της πρότασης της Επιτροπής. Το κείμενο αυτό τροποποιήθηκε στο Συμβούλιο χάριν απλουστεύσεως και συνεκτικότητας.

*Η τροπολογία 15, στο πλαίσιο του άρθρου 3 παράγραφος 2 στοιχείο β, αναφέρεται στις λιμενικές αρχές. Η Επιτροπή θεωρεί ότι το κείμενο της κοινής θέσεως, στο άρθρο 3 παράγραφος 2 στοιχείο α, προσφέρει επαρκώς αποδεκτή απάντηση στην ανάγκη να συνδεθούν οι λιμενικές αρχές με τις δράσεις που πρόκειται να αναληφθούν.

*Η τροπολογία 19 είναι καθαρά συντακτικής φύσεως. Συνδέεται άμεσα με την τροπολογία 17 για τα θέματα επιτροπών, η οποία έχει απορριφθεί. Επομένως, δεν μπορεί πλέον να γίνει δεκτή.

*Η τροπολογία 23, στο πλαίσιο νέου εδαφίου αιτιολογικού, εισάγει ορισμό της ακούσιας θαλάσσιας ρύπανσης, συνεπή προς το δεύτερο μέρος της τροπολογίας 25. Ωστόσο, αυτό θα έρχονταν σε αντίθεση προς την διαθεσμική συμφωνία της 22ας Δεκεμβρίου 1998 για τις κοινές κατευθυντήριες γραμμές όσον αφορά την ποιότητα σύνταξης της κοινοτικής νομοθεσίας. Ιδίως το σημείο 10, το οποίο προβλέπει ότι: «ο σκοπός των αιτιολογικών σκέψεων είναι να καθορίζουν συνεκτικούς λόγους για τις βασικές διατάξεις του διατακτικού, χωρίς να τους αναπαράγουν ή να τους παραφράζουν. Δεν πρέπει να περιλαμβάνουν κανονιστικές διατάξεις [...]».

*Μέρος της τροπολογίας 24 εισάγει, στο πλαίσιο νέου εδαφίου αιτιολογικού, ειδική αναφορά σε «όλες τις ραδιενεργές ουσίες». Οι υπάρχουσες διεθνείς συμβάσεις για την προστασία της Μεσογείου, της Βαλτικής Θάλασσας και της Βόρειας Θάλασσας, στις οποίες η Κοινότητα είναι συμβαλλόμενο μέρος, έχουν όλες εγκρίνει την ίδια προσέγγιση, δηλαδή να μην αναφέρουν τυχόν ειδικές ουσίες. Επιπλέον, η εισαγωγή τέτοιου είδους ρητής αναφοράς θα οδηγούσε σε πολύπλοκη νομική κατάσταση, λόγω της σχέσεως με τη συνθήκη Ευρατόμ.

*Αρκετές τροπολογίες (26 και 27, καθώς και μέρη των τροπολογιών 24 και 25) επανέρχονται στο ζήτημα του απορριφθέντος πολεμικού υλικού, σε σχέση προς το οποίο η Επιτροπή στήριξε το Κοινοβούλιο στον πρώτη ανάγνωση. Σχετικά με το σημαντικό αυτό πρόβλημα, η Επιτροπή θεωρεί ότι το κείμενο της κοινής θέσεως παρέχει λογική λύση. Στο Συμβούλιο, ορισμένες αντιπροσωπείες δεν ήταν προετοιμασμένες να δεχθούν περισσότερο από ένα εδάφιο αιτιολογικού. Μόνο χάρις στην επιμονή της Επιτροπής, την τελευταία στιγμή, εντάχθηκε αναφορά στο πλαίσιο του άρθρου 1 παράγραφος 2 στοιχείο β της κοινής θέσεως.

5. Συμπέρασμα

Βάσει των όρων του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρότασή της σύμφωνα με τα ανωτέρω.